b"\n_START_ARTICLE_\nNicole Curato\n_START_PARAGRAPH_\nSi Nicole Curato ay isang sosyolohistang Pilipino na pinaka-kilala para sa kanyang mga akdang akademiko tungkol sa demokrasya, at ang madalas niyang pagbigay ng komentaryo sa media ukol pulitika sa Pilipinas.\n_START_SECTION_\nEdukasyon\n_START_PARAGRAPH_\nSi Curato ay nagtapos ng kursong Batsilyer sa Sining ng Sosyolohiya sa Unibersidad ng Pilipinas sa Diliman. Nakuha niya naman ang kanyang Masterado at Doktorado sa Sosyolohiya sa United Kingdom - ang una, sa Unibersidad ng Manchester, at ang huli, sa Unibersidad ng Birmingham.\n_START_SECTION_\nBilang Akademiko\n_START_PARAGRAPH_\nSi Curato ay tumanggap ng prestihiyosong\xc2\xa0 Discovery Early Career Research Award Fellowship mula sa\xc2\xa0 Centre for Deliberative Democracy and Global Governance ng Unibersidad ng Canberra, isang gantimpalang pinondohan ng Australian Research Council (ARC)._NEWLINE_Unang siyang sumali sa ARC bilang isang post-doctoral research fellow sa Australian National University noong 2011 kung saan siya ay nagtrabaho sa isang proyekto ng ARC sa Australian Citizen's Parliament kasama sila John Dryzek at Simon Niemeyer. Bago lumipat sa Australia, siya ay naging Assistant Professor ng Sosyolohiya sa Unibersidad ng Pilipinas sa Diliman._NEWLINE_Ang kanyang trabaho ay nai-ambag na sa ilang pang-akademikong journal, kabilang ang Qualitative Inquiry, Policy Sciences, Current Sociology, European Political Science Review, Acta Politica, at iba pa. Ang bago niyang mga akda ay ukol sa Populismo ng administrasyon ni Rodrigo Duterte._NEWLINE_Siya rin ay nagsilbi bilang editor para sa ilang mga Espesyal na Isyu ng Philippine Sociological Review.\n_START_SECTION_\nKomentaryong Politikal\n_START_PARAGRAPH_\nSa Pilipinas, si Curato ay pinaka-kilala dahil lagi siyang nagsisilbing analyst para sa telebisyon at internet tungkol sa mga pangyayari sa pampulitika ng Pilipinas. Kabilang sa kanyang mas-prominenteng komentaryo ay noong nagsilbi siya bilang post-debate panelist sa Pilipinas/Vice Presidential Debate na bahagi ng PiliPinas Debates 2016, na pinamunuan ng COMELEC; at ang\xc2\xa0 regular regular niyang komentaryo para sa Rappler.com, CNN Philippines at Filipino Freethinkers._NEWLINE_Noong 2013, iginawad sa kaniya ang gantimpalang Ten Outstanding Young Men/People of the Pilipinas, para sa larangan ng sosyolohiya."